《开春偶题草堂》
清代·黄堂

晨雪欲渐霁，出门念何之。山墅此轩豁，屡来诚不辞。

当户照高梅，繁花何离离。念此谁护植，磊落寒犹姿。

草木交冬春，颇似穷居时。骨干苟不立，何由待华滋。

抚树再三叹，为汝发歌词。人生有本志，憔悴复奚为。

作者简介：黄堂，字雨椽，号秋水，泸溪人。乾隆辛巳进士，官宿松知县。有《秋水诗钞》。